I perioden 2-3 år kan du være opmærksom på:
Om barnet genkender navne på familiemedlemmer, genstande eller kropsdele.
Om barnet kan sige 4-6 enkle ord.
Om barnet sætter ord sammen og laver de første (ufuldstændige) sætninger på 2-3 ord.
Om barnet bruger simple ord fra jeres hverdag som for eksempel “bus”, “ko”, “tog” eller “hund”. Det er her godt at være opmærksom på, at børn er forskellige. Hvilke simple ord, dit barn lærer først, afhænger af de ord, barnet hører i sin hverdag. Det kan for eksempel spille ind, om I bor i byen eller på landet, hvilket arbejde og fritidsinteresser, I har, hvordan I bor, og om barnet går i vuggestue, dagpleje eller bliver passet hjemme.
Punkterne herover er normale trin i barnets sproglige udvikling i denne alder. Oplever du bekymring, fordi der måske er flere af tingene, som dit barn ikke gør, kan du kontakte din sundhedsplejerske eller læge. Du kan også snakke med pædagogerne i dit barns dagtilbud for råd og støtte.
Det kan også være en god idé at reagere, hvis:
Barnet vil have skruet meget højt op for lyden, når det ser tegnefilm. Det kan være tegn på nedsat hørelse, hvilket kan have betydning for den sproglige udvikling.
Det ofte er svært for dig at forstå, hvad dit barn prøver at fortælle – enten på grund af barnets udtale eller manglende sammenhæng i barnets sprog. Som tommelfingerregel skal du kunne forstå omkring halvdelen af alt det, dit barn udtrykker med sit sprog i denne alder.